Alain Orsoni

Alain Orsoni (korseg : Alanu Orsoni), ganet d'ar 27 a viz Gwengolo 1954 hag aet da Anaon d'an 12 a viz Genver 2026  , a oa ur politikour, stourmer broadelour ha penn klub mell-droad korsat. Unan eus krouerien an FLNC-Canal Habituel (korseg : Canale Abituale, FLNC-CA) hag e skourr politikel, al luskad evit an emdermeniñ (Muvimentu per l’Autodeterminazione, MPA), Orsoni a oa e penn an aozadur betek ma'z aje da get e 1997.

Orsoni a oa lesanvet an "den gant seizh buhez" pe ar "paeron korsat", dre ma oa bet furchet pe barnet evit obererezhioù torfedel ha dre ma oa aet da vevañ d'an estrenvro evit tec'hout rak furchadennoù, pe dre ma klasked lazhañ anezhañ . Orsoni a oa ganet e kêr Vero, nepell diouzh  Aiacciu. E dad, un haroz brezel eus an Eil Brezel-bed, a oa aet kuit, pa oa yaouank e vab, da stourm en Aljeria, lec'h ma oa bet oc'h emzelañ en OAS. Goude ur mare berr o stourm en tu dehoù pellañ, Alain Orsoni a oa troet d'un harper kreñv da zieubidigezh Korsika diouzh Bro-C'hall, hag aet e oa muioc'h war-zu an tu kleiz. E 1976, ur bloavezh goude bezañ kemeret perzh e Darvoudoù Aleria, e oa bet en aozadur nevez-savet Talbenn Broadel evit dieubidigezh Korsika. E 1988, Orsoni en doa difennet an harz-an-tan gant Bro-C'hall a-enep lod eus an FLNC. Goude-se e oa bet Orsoni e penn an FLNC-CA, o kenderc'hel da lakaat da dalvezout un harz-an-tan gant ar gournamant gall. Ur brezel a oa savet neuze gant luskadoù all an FLNC. Goude seizh vloaz brezel gant an FLNC-Canal Historique (Canale Storicu, FLNC-CS), lec'h ma oa bet e-kreiz an darvoudoù, ar Canal Habituel a oa aet da get hag Orsoni a oa tec'het da Nicaragua. Eno e oa bet oc'h ober war-dro c'hoarioù arc'hant ha kemeret en doa perzh e distoupadoù. E 2008, Orsoni a oa distroet da Gorsika hag a oa bet lakaet da brezidant ar c'hleub mell-droad AC Aiacciu .

Lazhet eo bet Alain Orsoni d'an 12 a viz Genver 2026 e Vero pa oa o vont da obidoù e vamm .

 Notennoù ha daveennoù 

Rummad:Ganedigezhioù 1954
Rummad:Marvioù 2026
Rummad:Tud muntret
Rummad:Broadelourien Korsika
Rummad:Torfedourien Korsika